สภาบัญชีฯวิ่งโร่พึ่งศาลปกครอง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — สภาวิชาชีพบัญชีฯ เต้นหาทางออกก.ล.ต.คุมเข้มผู้ตรวจสอบบัญชี ขู่ไม่แก้ไข จ้องฟ้องศาลปกครองขอคุ้มครองชั่วคราว 
เมื่อวันที่ 11 ต.ค.ที่ผ่านมา สภาวิชาชีพบัญชีในพระบรมราชูปถัมภ์ ได้มีการหารือสมาชิกเกี่ยวกับประกาศของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เรื่องการให้ความเห็นชอบผู้สอบบัญชีในตลาดทุน ซึ่งมีผลตั้งแต่วันที่ 1 ต.ค.ที่ผ่านมา
นางเกษรี ณรงค์เดช นายกสภาวิชาชีพบัญชีฯ เปิดเผยว่า การออกประกาศของสำนักงาน ก.ล.ต. เพื่อเข้ามาทำหน้าที่ดูแลคุณภาพของผู้ตรวจสอบบัญชีและบริษัทตรวจสอบบัญชี ถือว่าเป็นการแย่งงานที่สภาฯ ทำหน้าที่อยู่แล้ว ภายใต้คณะอนุกรรมการพิจารณา ซึ่งมีตัวแทนของ ก.ล.ต.ร่วมเป็นคณะอนุกรรมการด้วย 
นอกจากนี้ ทางกฎหมาย พ.ร.บ.วิชาชีพบัญชี พ.ศ. 2547 ได้ให้อำนาจหน้าที่การดูแลมาตรฐานผู้สอบบัญชีให้กับสภาฯ จึงเกิดข้อขัดแย้งทางกฎหมาย เพราะสำนักงาน ก.ล.ต.ได้อ้างถึง พ.ร.บ.หลักทรัพย์และตลาดหลักทรัพย์ ซึ่งเมื่อมีข้อขัดแย้งเกิดขึ้น ทางสภาฯ ได้ส่งเรื่องให้สำนักงานกฤษฎีกาตีความ และมีความเห็นว่าให้ทั้งสองหน่วยงานร่วมร่างประกาศใหม่ หลังจากนี้ก็จะเสนอข้อมูลให้กฤษฎีกาภายใน 2 สัปดาห์นี้ 
“สภาวิชาชีพจะยึดแนวทางสมานฉันท์ ซึ่งหากการเจรจามีข้อยุติก็เป็นเรื่องที่ดี แต่กรณี ก.ล.ต.ไม่ยินยอม เราก็ไม่มีทางเลือกที่ต้องพึ่งศาลปกครองยื่นฟ้องเพื่อให้คุ้มครองชั่วคราวทุเลาการบังคับตามประกาศ” นางเกษรี กล่าว
ก่อนหน้านี้สภาฯ เคยทำหนังสือถึง ก.ล.ต.ให้แก้ไขประกาศ ซึ่งนับตั้งแต่กลางปี 2552 สภาฯ ไม่เคยได้รับการติดต่อจากทาง ก.ล.ต.แต่อย่างใด และเกิดข้อสงสัยว่าทำไม ก.ล.ต.จึงต้องการเข้ามาทำหน้าที่นี้ ทั้งๆ ที่สภามีหน้าที่ดูแลอยู่แล้ว เห็นว่า ก.ล.ต. ในฐานะที่เป็นหน่วยงานกำกับ ควรเป็นผู้ให้นโยบายและส่งเสริมมากกว่า 
อย่างไรก็ตาม มีสมาชิกสภาฯ ได้ให้ความเห็นว่าสมาชิกอยากให้ยึดแนวทางการเจรจาเป็นลำดับแรก เพราะไม่อยากให้สภาฯ มีปัญหากับหน่วยงานกำกับ
“กรณีนี้เปรียบเสมือนคนขับรถกับตำรวจจราจร ไม่อยากให้มีปัญหากัน และทุกฝ่ายจะต้องทำงานร่วมกัน” ผู้สอบบัญชีรายหนึ่งกล่าว
เมื่อต้นเดือน ก.ย.ที่ผ่านมา สำนักงาน ก.ล.ต.ได้ประกาศภาคทัณฑ์นางเกษรี ในฐานะสังกัดสำนักงาน เอ.เอ็ม.ที. แอสโซซิเอท พร้อมผู้สอบบัญชี อีก 2 ราย โทษ 2 ปี ซึ่งเป็นผู้ตรวจสอบงบการเงินงวดปี 2549 ของบริษัท ทุ่งคาฮาเบอร์ (THL) เพราะงบการเงินไม่เป็นไปตามมาตรฐานบัญชี และสร้างความเสียหายกับนักลงทุน